《潘芝林繇杭州参军迁荔波令荔波予从父旧治潘以此闻予至湖上即命驾见访因赠以诗》
明代·黎遂球

因君莲幕美，笑此竹林贤。旧政多山水，新栖劳凤鸾。

官租从剖斗，蛮市不论钱。喜乐情相告，文书译始宣。

赏知荣綵线，辱岂示蒲鞭。礼数裙盘地，言谈手画天。

行春群劝饮，导驾妇争前。颁历宁看日，栽花好记年。

标枝还野鹿，寄迹俨神仙。教化应如蜀，清廉和酌泉。

明朝列循吏，于此见相传。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。